Vergifnis - www.bybelkennis.co.za
by Coen Slabber · Published 17/09/2015 · Updated 23/07/2015
Earnest Hemingway het 'n kortverhaalThe Capital of the World geskryf. Hierin vertel hy die verhaal van die vader en sy tienerseun wat in Spanje gewoon het. Hulle verhouding was moeilik en uiteindelik is dit verbreek – die seun het weggehardloop. Die vader begin 'n lang reis op soek na sy opstandige en verlore seun. Hy kry hom nie. Ten einde raad besluit hy om 'n advertensie in 'n koerant in Madrid te plaas. Sy seun se naam was Placo, 'n baie algemene naam in Spanje.
Dit was 'n eenvoudige advertensie: "Liewe Placo, ontmoet my môremiddag om 12 uur voor die koerant se kantoor. Alles is vergewe. Ek is lief vir jou." Die volgende dag op die bestemde tyd daag daar 800 "Placo's" by die koerant se kantoor op – almal op soek na vergifnis.
Daar is baie Placo's in die wêreld op soek na vergifnis – meer as enigiets anders. Een van die uitstaande kenmerke van 'n Christen is dat hy vergewe. Ongelukkig is baie van ons nie bereid om totaal te vergewe nie. Mense wat nie bereid is om te vergewe nie, is of baie arrogant of baie onseker van hulleself. Mense wat nie vergewe nie, maak hulleself seerder as diegene wat hulle nie vergewe nie.